Ľ. Mušková, poslankyňa: (2002-02-08):
Vďaka nedostatkom v legislatíve, nepružnosti súdnych konaní, byrokracie úradov problém neplnenia vyživovacej povinnosti za posledných desať rokov narastal, no dnes, keď sa sociálna situácia občanov rapídne zhoršila, je stav v tejto oblasti alarmujúci. Zhoršujúca sa ekonomická situácia na Slovensku spôsobila, že na hranici biedy je v Slovenskej republike čoraz viacej ľudí a počet sociálne odkázaných občanov neustále rastie. Na hranici biedy žije vyše 613 000 ľudí. Sú to poberatelia sociálnych dávok a členovia ich rodín. Príjem čoraz viac ľudí nedosahuje ani životné minimum. Značný počet z tejto skupiny tvoria mladí ľudia, z ktorých nemalá časť je súdom viazaná vyživovacou povinnosťou voči nezaopatrenému dieťaťu, respektíve nezaopatreným deťom. Ide o skupinu ľudí, ktorá objektívne nie je schopná plniť svoju vyživovaciu povinnosť voči nezaopatreným deťom. Pri komplexnom videní a vnímaní situácie nemožno nekonštatovať, že popri skupine osôb, ktoré si vzhľadom na svoju zlú ekonomickú situáciu nemôžu plniť svoju vyživovaciu povinnosť, existuje ďalšia početná skupina povinných osôb, ktorá sa zámerne vyhýba plneniu svojej vyživovacej povinnosti. Toto konanie je síce postihnuteľné trestnoprávnou zodpovednosťou, tá má však zriedka účinný a rýchly dopad na plnenie vyživovacej povinnosti voči nezaopatrenému dieťaťu alebo deťom. Pozornosť zo strany štátu si nesporne zasluhuje tá skupina nezaopatrených detí, v ktorej si osoba zaviazaná svojím rozhodnutím svoju povinnosť neplní. Ak je ten, v starostlivosti ktorého je nezaopatrené dieťa, často nezamestnaný alebo vzhľadom na starostlivosť o deti alebo svoj zdravotný stav ani zamestnaný nemôže byť, lebo vieme, aký je problém u zamestnávateľov, tu dochádza k neúnosnej biede s vážnymi dopadmi na zdravotný stav detí. Ak vezmeme do úvahy dva základné ukazovatele, že nezamestnaných je 45 % mladých ľudí do 29 rokov, teda spravidla rodičov maloletých detí, a že máme nielen jednu z najväčších ukazovateľov miery nezamestnanosti v Európe, ale zároveň aj najnižšie príjmy z krajín kandidujúcich do Európskej únie, potom neprekvapí nedávno zverejnená informácia, že na Slovensku rapídne rastie chorobnosť a najmä tuberkulóza detí ako dôsledok sociálnej biedy. Za tejto situácie sa štát nemôže nečinne prizerať, treba nájsť riešenie aspoň zmierňujúce uvedenú neudržateľnú situáciu. Ako som povedala, teda jedným a nevyhnutným riešením je zapojenie sa štátu do zabezpečenia ochrany týchto detí. V predloženom návrhu sa nachádza takéto riešenie. Vychádza z predpokladu, že štát v záujme ochrany detí pred strádaním a biedou poskytne finančné prostriedky na úhradu výživného za osobu zaviazanú vyživovacou povinnosťou s tým, že tejto osobe vyživovacia povinnosť nezaniká, bude naďalej trvať, štát túto vyživovaciu povinnosť preberá na seba a bude vymáhať výživné. Koncepcia náhradného výživného je stavaná na princípe individuálnej rozhodovacej činnosti za splnenia zákonom stanovených podmienok a ich trvalého zachovania počas splácania náhradného výživného. Zakotvuje sa tiež oznamovacia povinnosť všetkých zmien, ktoré by mohli vyplácanie náhradného výživného ovplyvniť alebo zmeniť. Zákonné podmienky získania náhradného výživného sú komponované tak, aby malo pozitívny vplyv na zabezpečenie napríklad povinnej školskej dochádzky, ale aj na kvalitnú a trvalú starostlivosť o nezaopatrené dieťa. Finančné zabezpečenie navrhovaného zavedenia náhradného výživného sa rieši prostredníctvom zavedenia fondu náhradného výživného na princípe viaczdrojového financovania s príspevkom zo štátneho rozpočtu. Každoročný finančný príspevok zo štátneho rozpočtu sa chápe ako alikvótne finančné zainteresovanie štátu na riešení problému, ktorý dospel do takého stupňa intenzity, že bez aktivizácie štátu si okruh osôb, ktorých sa právna regulácia bude týkať, nevie riešiť problémové situácie bez tohto zainteresovania. Reálne treba konštatovať, že rozbeh fondu náhradného výživného bude vyžadovať väčšiu sumu peňazí, keďže finančné prostriedky od povinných osôb, namiesto ktorých bude fond uhrádzať výživné, začnú do fondu plynúť s určitým časovým oneskorením. Preto navrhovatelia predloženého legislatívneho návrhu vychádzajú z toho, že rozbehový kapitál v sume 1,5 mld. by bol uhradený z privatizácie. Základný vklad by bol od Fondu národného majetku ako jednorazový vklad. Vychádza sa z toho, že túto sumu z privatizácie zvažuje vláda Slovenskej republiky poskytnúť mimovládnym organizáciám na plnenie humanitných úloh so sociálnym prvkom. Z hľadiska gradácie spoločenských záujmov považujeme za prioritnejší záujem takéto choré, nezaopatrené deti, na zabezpečenie ich výživného. Finančné zabezpečenie individuálnej rozhodovacej činnosti o náhradnom výživnom je navrhované tak, aby minimálnou mierou zaťažilo rozpočet rezortu práce, sociálnych vecí a rodiny. Je situované na ministerstvo práce, sociálnych vecí a rodiny a fond náhradného výživného s tým, že prípravu rozhodnutia bude zabezpečovať rada fondu, v ktorej je členstvo čestnou funkciou. Predpokladá sa, že fond náhradného výživného bude mať 15-20 zamestnancov a keďže ministerstvá presunuli na vyššie územné celky a obce určitú časť svojej kompetencie a z ministerstiev neboli presunutí aj pracovníci, vychádzame z predpokladu hraničiaceho s istotou, že až dvaja-traja pracovníci, odbremenení presunutou agendou, môžu byť preorientovaní na agendu náhradného výživného. Tento počet pracovníkov je na ministerstve adekvátny, keďže ťažisko prác bude na rade fondu náhradného výživného. Počet 15-20 zamestnancov fondu by znamenalo pre štátny rozpočet výdavky, ktoré máte v predloženej správe. Niektorí páni poslanci tvrdia, že tento návrh zákona nie je potrebné podporiť, lebo sa bude riešiť v zákone o rodine. Predvčerom sme mali možnosť vypočuť si dvoch pánov ministrov rezortu sociálnych vecí a spravodlivosti, kde si ponúkali túto kompetenciu tvorby zákona o rodine. Zákon o rodine sa teda netvorí, nie je možné, aby sa v tejto situácii, teda v tejto situácii sa dá predpokladať, že v tomto volebnom období zákon o rodine predložený do Národnej rady nebude, z toho teda vyplýva, že ak niekto argumentuje tým, že tento problém sa bude riešiť v tomto zákone, neobstojí. Iste má náš predložený návrh niekoľko nedostatkov, ale majú ho i vládne návrhy, ktoré tu vlastne v Národnej rade často dorábame i prerábame a napriek tomu, teda Národná rada to berie na seba a podporí tieto zákony a pritom, skutočne, na týchto návrhoch zákonov pracuje celý legislatívny tím ministerstiev. Vážení kolegovia, chcem vás poprosiť, aby ste tento návrh zákona nezhodili zo stola alebo pred tým, ako by ste to chceli urobiť, príďte na Kysuce, príďte na Oravu, na Spiš, príďte sa pozrieť, v akých podmienkach žijú, či skôr živoria deti, naša budúcnosť. Teda budúcnosť nášho národa. Ak má návrh zákona nedostatky, prosím opravme ich, ale nezbavujme sa zodpovednosti za naše deti. Mnohé ani nikoho zodpovedného nemajú, kto by im mohol pomôcť. Prosím vás, aby ste to boli vy. Ďakujem pekne za pozornosť.